1932 július 7
(Tátrai tábor)

                                                 Bálint Györgynek

Szeretőm meztelen fürdik a Felkán,
hátán fürtökben fut a víz
és alatta is víz fut, kövek közt fehér parazsakkal.
Proletár öröm ez, proletárok! kiáltsatok: 
mindannyiunknak fürdőző, hosszúlábú asszonyt! 
borzongós meggyet 
és oltó cseresnyét asztalunkra!

A parton ülök s emlékezem: tegnap az úton,
trágyában három bogár aludt,
rakott faluk csipáztak messze, domb tövén!
és Távolkeleten testvéreinkre szálltak
vastag darazsak pörkölő puskacsövekből!
Felhős kávék fölött olvassák, elhasaló napok ormán!
de ébredjen falu
és túrjon a trágyában bogár!

Most szomszédolni indulok; nézem
jó úton jár-e kunyhóink között a szó;
a szeretőm jön velem együtt, fülel és lemutat:
s z e l l ő  jár már ott is, a zöldhabos erdőn!

Itt  s z é l t ő l  hajlanak már a harci fenyők!

Radnóti Miklós versei